شکر النساء بیگم

شکر النساء بیگم (وفات: یکم جنوری 1653ء) مغل شہنشاہ جلال الدین اکبر کی بیٹی، نورالدین جہانگیر کی بہن اور شاہ جہاں کی پھوپھی تھیں۔

سوانح

پیدائش اور ابتدائی حالات 
شکر النساء بیگم کی پیدائش قلعہ آگرہ میں ہوئی۔ اُن کی والد بی بی دولت شاد اور والد مغل شہنشاہ جلال الدین اکبر تھے۔ شکرالنساء بیگم کی چھوٹی بہن آرام بانو بیگم تھی۔ اُن کی تربیت جلال الدین اکبر اور دیگر دوسرے شاہی خاندان کے افراد کی زیر نگرانی ہوئی۔ اخلاق و تربیت اعلیٰ قسم کے پائے اور عوامی رائے میں وہ با اخلاق شاہزادی تصور کی جاتی تھیں۔ نورالدین جہانگیر بھی شکرالنساء بیگم سے محبت رکھتا تھا۔

ازدواج 
2 ستمبر 1594ء میں جلال الدین اکبر نے شکرالنساء بیگم کی شادی شاہ رخ مرزا سے کردی جو ابراہیم مرزا کا فرزند تھا۔ ابراہیم مرزا کے والدین سلیمان مرزا اور حَرم بیگم تھے جن کا تعلق بدخشاں سے تھا۔ یہ شادی حمیدہ بانو بیگم کے محل میں سر انجام پائی۔شاہ رخ مرزا نے شکرالنساء بیگم کے علاوہ مرزا محمد حکیم کی بیٹی کابلی بیگم سے بھی شادی کی۔ مرزا محمد حکیم جلال الدین اکبر کا سوتیلا بھائی تھا اور اِس طرح شکرالنساء بیگم اور کابلی بیگم کا چچازاد کا رشتہ تھا۔ 1607ء میں شاہ رخ مرزا کے انتقال کے بعد شکرالنساٗ بیگم نے بیوگی کی زِندگی گزارنا شروع کردی اور خود کو قلعہ آگرہ تک محدود کر لیا۔ شاہ رخ مرزا سے شکرالنساء بیگم کے چار بیٹے پیدا ہوئے: حسن مرزا، حسین مرزا، سلطان مرزا اور بدیع الزماں مرزا۔ سلطان مرزا اور بدیع الزماں مرزا جڑواں (توام) بھائی تھے۔ شکرالنساء بیگم کی تین بیٹیاں بھی تھیں، لیکن اِن بیٹیوں کا نام تاریخ کی کتب میں موجود نہیں ہے۔

وفات 
یکم جنوری 1653ء کو شکرالنساء بیگم نے آگرہ سے دہلی جاتے ہوئے راستے میں وفات پائی۔ یہ سفر شاہ جہاں سے ملاقات کے لیے تھا۔ شکرالنساء بیگم کو اُن کے والد جلال الدین اکبر کے ساتھ مقبرہ جلال الدین اکبر میں دفن کیا گیا۔

حوالہ جات 

1653ء کی وفیات
خاندان تیموری
مغل اشرافیہ
مغل شاہزادیاں
تیموری شاہزادیاں
بھارتی مسلم شخصیات
سولہویں صدی کی ہندوستانی خواتین
سترہویں صدی میں ہندوستانی خواتین
ہندوستانی خاتون شاہی اقتدار
ہندوستانی شہزادیاں
مغلیہ سلطنت کی خواتین
سترہویں صدی کی ہندوستانی شخصیات
سولہویں صدی کی ہندوستانی شخصیات
شہنشاہوں کی بیٹیاں
ویکی ڈیٹا سے مطابقت رکھنے والی مختصر تفصیل